Σασμός (τηλεοπτική σειρά)

Ο Σασμός είναι ελληνική καθημερινή δραματική  τηλεοπτική σειρά, που προβάλλεται από τον Alpha από τις 6 Σεπτεμβρίου 2021 μέχρι σήμερα.

Η σειρά βασίζεται στο ομώνυμο μυθιστόρημα του Σπύρου Πετρουλάκη, που κυκλοφόρησε από τις εκδόσεις «Μίνωας» το 2019.

Κεντρική ιδέα 

Είκοσι χρόνια πριν, ο Βασίλης Σταματάκης πυροβολεί και δολοφονεί, μπροστά στα μάτια των παιδιών του, τον Μάρκο Βρουλάκη. Η κόρη του Μάρκου, Αργυρώ, παρούσα στη δολοφονία του πατέρα της παθαίνει σοκ και χάνει την μιλιά της για πολύ καιρό. Προκειμένου να ξεχάσει το γεγονός, φεύγει με συγγενείς της και εγκαθίσταται μόνιμα στην Αυστραλία. Αποφασίζει όμως, να επιστρέψει ξανά στη γενέτειρά της για να δει τους δικούς της ανθρώπους. Γνωρίζεται με τον Αστέρη Σταματάκη, το γιο του φονιά του πατέρα της, σε ένα αεροδρόμιο, και χωρίς να ξέρει ο ένας τον άλλο, δημιουργούν ερωτική σχέση. Η υπόθεση της σειράς εξελίσσεται ανάμεσα στη βεντέτα μεταξύ Σταματάκηδων και Βρουλάκηδων, αλλά και το μίσος που αυτή κουβαλά και τον έρωτα των δυο νέων που θα λειτουργήσει σαν καταλύτης για το σιάξιμο, το φίλιωμα των δυο οικογενειών.

Επισκόπηση σειράς

Διανομή

Βασικό καστ  
Ορφέας Αυγουστίδης ως Αστέρης Σταματάκης (1ος-3ος κύκλος): Ο δεύτερος και μικρότερος γιος της οικογένειας Σταματάκη, ο οποίος θα ερωτευτεί την Αργυρώ Βρουλάκη, την κόρη της οικογένειας με την οποία οι Σταματάκηδες βρίσκονται χρόνια σε βεντέτα.
Δημήτρης Λάλος ως Μαθιός Σταματάκης (1ος-3ος κύκλος): Ο πρωτότοκος γιος της οικογένειας Σταματάκη, ο οποίος είναι χρόνια ερωτευμένος με τη Βασιλική, τη γυναίκα του ξαδέλφου του.
Μαρία Πρωτόπαππα ως Μαρίνα Βρουλάκη (1ος-3ος κύκλος): Η σύζυγος του Μάρκου Βρουλάκη, τον οποίο έχει δολοφονήσει ο Βασίλης Σταματάκης μπροστά στα μάτια αυτής και των παιδιών τους.
Χριστίνα Χειλά - Φαμέλη ως Αργυρώ Βρουλάκη (1ος-3ος κύκλος): Η κόρη της οικογένειας Βρουλάκη, η οποία θα ερωτευτεί τον Αστέρη Σταματάκη, τον γιο της οικογένειας με την οποία οι Βρουλάκηδες βρίσκονται χρόνια σε βεντέτα.
Δημήτρης Ήμελλος ως Αντώνης Φραγκιαδάκης (1ος-3ος κύκλος): Ο διοικητής της αστυνομίας Ρεθύμνου, ο οποίος καλείται να διαλευκάνει τα εγκλήματα που γίνονται στην περιοχή. Είναι χρόνια ερωτευμένος με τη Μαρίνα Βρουλάκη, την οποία κι εν τέλει παντρεύεται.
Τάσος Νούσιας ως Στεφανής Σταματάκης (1ος κύκλος): Ο ξάδελφος των Μαθιού και Αστέρη και σύζυγος της Βασιλικής. Δολοφονείται από τον Μαθιό από τα πρώτα επεισόδια της σειράς.
Μαριλίτα Λαμπροπούλου ως Βασιλική Καστρινάκη-Σταματάκη (1ος-3ος κύκλος): Η σύζυγος του Στεφανή Σταματάκη, με τον οποίο έχει αποκτήσει έναν γιο. Ωστόσο, είναι χρόνια ερωτευμένη με τον νεανικό της έρωτα, τον Μαθιό.
Ευγενία Σαμαρά ως Στέλλα Καμαριωτάκη (1ος-3ος κύκλος): Δικηγόρος και αρραβωνιαστικιά του Αστέρη πριν αυτός γνωρίσει την Αργυρώ.
Δανάη Παππά ως Θοδώρα Αγγελάκη (1ος-3ος κύκλος): Η πρωτότοκη κόρη της οικογένειας Αγγελάκη.
Μιχάλης Αεράκης ως πάτερ-Μιχάλης (1ος-3ος κύκλος): Ο ιερέας του χωριού.
Κώστας Νικούλι ως Πέτρος Βρουλάκης (1ος κύκλος): Ο γιος της οικογένειας Βρουλάκη, ο οποίος σκοτώνεται σε μία συμπλοκή με τον Αστέρη.
Μαρία Τζομπανάκη ως Καλλιόπη Σταματάκη (1ος-3ος κύκλος): Η μητέρα και κεφαλή της οικογένειας Σταματάκη.
Όλγα Δαμάνη ως Ειρήνη Βρουλάκη (1ος-3ος κύκλος): Η μητέρα του Μάρκου και πεθερά της Μαρίνας.
Στέλιος Μάινας ως Παύλος Βρουλάκης (2ος-3ος κύκλος): Ξάδελφος του Μάρκου, ο οποίος ζούσε για χρόνια στο εξωτερικό, ενώ όλοι τον είχαν για νεκρό. Διέφυγε εκεί μετά τη δολοφονία του Βασίλη Σταματάκη με απώτερο σκοπό να σταματήσει ο κύκλος της βεντέτας.
Γιώτα Φέστα ως Αιμιλία Μαραθάκη (2ος κύκλος): Εισαγγελέας και πρώην σύζυγος του Παύλου Βρουλάκη, με τον οποίο απέκτησε έναν γιο. Ο γιος τους πνίγηκε σε μικρή ηλικία κι έπειτα από αυτό το γεγονός, οι δυο τους χώρισαν.
Γιώργος Γεροντιδάκης ως Γιώργος Βιδάλης/Λευτέρης Ορφανός (2ος-3ος κύκλος): Αστυνομικός ο οποίος εργάζεται ως μυστικός, με σκοπό να παγιδέψει τον Ευθύμη και να τον οδηγήσει στη φυλακή. Είναι επίσης ο σύντροφος της Θοδώρας.
Δημήτρης Αλεξανδρής ως Ευθύμης Φαρμάκης (2ος κύκλος): Παιδικός φίλος του Παύλου, ο οποίος όμως έχει μπλέξει με τον υπόκοσμο και διακινεί παράνομα όπλα.
Βασίλης Μπισμπίκης ως Αντρέας Βρουλάκης (3ος κύκλος)
Γιώργος Αμούτζας ως Νικηφόρος Σταματάκης (1ος-3ος κύκλος): ο γιος της Βασιλικής και του Στεφανή, ο οποίος αποδεικνύεται τελικά μετά από χρόνια πως είναι γιος του Μαθιού. Κολλητός φίλος του Μανώλη, με τον οποίο σπουδάζουν μαζί γεωπονική.
Αλίνα Κοτσοβούλου ως Άννα Αγγελάκη(1ος-3ος κύκλος): Η μητέρα της οικογένειας Αγγελάκη.
Στάθης Μαντζώρος ως Παντελής Αγγελάκης (1ος-3ος κύκλος): Ο πατέρας της οικογένειας Αγγελάκη και ιδιοκτήτης του καφενείου του χωριού.

Υποστηρικτικό καστ  
Στρατής Χατζησταματίου ως Μανώλης Αγγελάκης (1ος-3ος κύκλος): Ο γιος της οικογένειας Αγγελάκη και κολλητός φίλος του Νικηφόρου, με τον οποίο σπουδάζουν μαζί γεωπονική. Είναι ο μόνος αυτόπτης μάρτυρας της δολοφονίας του Στεφανή από τον Μαθιό.
Σάντυ Χατζηϊωάννου ως Τζένη (1ος-3ος κύκλος): Κολλητή των Μανώλη και Νικηφόρου. Διατηρεί αρχικά δεσμό με τον Νικηφόρο, αλλά μετά τον χωρισμό τους εμπλέκεται ερωτικά με τον Μανώλη.
Στέλλα Γκίκα ως Πρεσβυτέρα Κατερίνα (1ος-3ος κύκλος): Η σύζυγος του πάτερ-Μιχάλη και πολύ καλή φίλη της Μαρίνας.
Σπύρος Σαραφιανός ως Τάσος Καμαριωτάκης (1ος-3ος κύκλος): Πατέρας της Στέλλας.
Νεκταρία Γιαννουδάκη ως Σοφία Αντωνακάκη (1ος-3ος κύκλος): Μητέρα της Στέλλας.
Βέρα Μακρομαρίδου ως Άσπα Μιχελάκη (1ος-2ος κύκλος): Ξαδέλφη των Πέτρου και Αργυρώς και σύζυγος του Κώστα.
Ευφημία Καλογιάννη ως Ντίνα Πουλαντζά (1ος-3ος κύκλος): Αστυνόμος και δεξί χέρι του Αντώνη.
Δημήτρης Μαμιός ως Μύρωνας Πλατάκης (1ος-3ος κύκλος): Αστυνομικός στο τμήμα του Αντώνη.
Θάνος Μπίρκος ως Τόλης Χρηστάκης (2ος-3ος κύκλος): Ο συγκάτοικος του Αστέρη στη φυλακή, με τον οποίο γίνονται φίλοι. Μετά την αποφυλάκισή του, εγκαθίσταται στο χωριό.

Επαναλαμβανόμενες εμφανίσεις  

Δημήτρης Γεωργαλάς ως Κώστας Μιχελάκης (1ος-2ος κύκλος): Ο σύζυγος της Άσπας, ο οποίος είναι βίαιος απέναντί της. Μπλέκεται σε παρανομίες και δολοφονείται στη φυλακή με εντολή του Παύλου και της Άσπας, ως εκδίκηση της δολοφονίας του Άγγελου.
Σταύρος Καραγιάννης ως Γιώργος Ανυφαντάκης (1ος κύκλος): Ο πρώτος σύζυγος της Θοδώρας.
Θανάσης Πατριαρχέας ως Άγγελος Σωτηρόπουλος/Βρουλάκης (2ος κύκλος): Ο νέος αγροτικός γιατρός του χωριού, ο οποίος ήρθε με σκοπό να ανακαλύψει τις ρίζες του και αποδεικνύεται πως είναι παιδί των Μάρκου Βρουλάκη και Ανθής Σταματάκη. Αποτελεί τον νέο σύντροφο της Άσπας μετά τον χωρισμό της με τον Κώστα, ο οποίος τον δολοφονεί για λόγους αντιζηλίας.
Εριέττα Μανούρη ως Σεμίνα (1ος-2ος κύκλος): Σύντροφος του Πέτρου και βασική μάρτυρας στη συμπλοκή που είχε με τον Αστέρη, η οποία και οδήγησε στον θάνατό του. Η μαρτυρία της έπαιξε σημαντικό ρόλο στην αθώωση του Αστέρη.
Λάζαρος Γεωργακόπουλος ως Βλάσης Καραπάνος (2ος κύκλος): Εγκληματίας με μεγάλες άκρες και όνομα στον υπόκοσμο, τον οποίο γνωρίζει ο Αστέρης στη φυλακή. Δένεται πολύ με τον Αστέρη και τον έχει σαν παιδί του, όταν ο Αστέρης του σώζει τη ζωή με κίνδυνο τη δική του.
Αργύρης Πανταζάρας ως Μάκης Χριστογιάννης (2ος κύκλος): Υπαστυνόμος ο οποίος φέρεται να έχει μεγάλη κόντρα με τον Καραπάνο. Στη συνέχεια, αποδεικνύεται πως ο Καραπάνος είναι ο πατέρας του.
Γιώργος Χριστοδούλου ως Σταύρος Πανταζής (2ος κύκλος): Ο σύζυγος της Αργυρώς, τον οποίο γνωρίζει στα Γιάννενα όπου και μετακομίζει με τη Μαρίνα μετά τον θάνατο του Πέτρου. Αν και γνωρίζει πως η Αργυρώ είναι έγκυος από τον Αστέρη, δέχεται να την παντρευτεί και να μεγαλώσει το παιδί ως δικό του.
Γιώργος Τριανταφυλλίδης ως Βαγγέλης Πανταζής (2ος κύκλος): Ο εξαρτημένος από τον τζόγο αδελφός του Σταύρου. Όταν τα αδέλφια έρχονται στην Κρήτη, μπλέκει με τον Ευθύμη και καταλήγει στη φυλακή.
Μάνος Πετούσης ως Δημήτρης Μαραθάκης (2ος-3ος κύκλος): Ο δεύτερος σύζυγος της Αιμιλίας, χειρουργός στο επάγγελμα και κολλητός φίλος του Παύλου.
Πένυ Παπαγεωργίου ως Νάντια Κανετάκη (2ος κύκλος): Μία κοπέλα που φτάνει στο χωριό για να αναζητήσει τον βιολογικό της πατέρα, ο οποίος αποδεικνύεται πως είναι ο Στεφανής.

Διακρίσεις 
Το 2022, η διαφημιστική εταιρεία JOB Athens και ο Alpha ήταν υποψήφιοι για τα ετήσια διαφημιστικά βραβεία Promax, στην κατηγορία «Καλύτερης Τηλεοπτικής Καμπάνιας για Δραματική Σειρά» για το τρέιλερ του Σασμού.

Σημειώσεις

Παραπομπές 

Τηλεοπτικές σειρές Alpha
Ελληνικές δραματικές τηλεοπτικές σειρές